
“Genocidul” Israelului înseamnă ipocrizie occidentală! 

Dacă Occcidentul acuză statul evreu de genocid, înseamnă că nu înțelege nimic din istoria Orientului Mijlociu și, mai ales, din propria istorie 


Atacurile Hamas împotriva Israelului nu au venit din partea unui „grup militant”, 
așa cum susțin diverși analiști finuţi, cu mare priză la corectitudinea politică. 
Aici vorbim de teroriști sadea, de organizaţii criminale, de o structură militară 
care are un obiectiv precis: distrugerea statului ebraic și, mai presus de toate, a 
lumii occidentale. 


Incredibil, acest avertisment nu se înțelege. Dimpotrivă, Israelul a fost acuzat de genocid, 
de nerespectarea "dreptului international”, indiferent de ceea ce a făcut -normal și în 
legitimă apărare - după 7 octombrie. Teroriștii Hamas au devenit victime. IDF - 

agresorii, tiranii, răzbunătorii. Ciudată și periculoasă optică. 


Dar nici nu e de mirare, ipocrizia Occidentului este ca lașitatea sa: i-a pupat papucii lui 
Putin după invazia Crimeei și parcă nu s-ar da de la pupat nici acum, în plin război pe 
frontul din Ucraina. Dacă Ucraina era vecină cu Israel, ce făcea Rusia? Dacă Israelul se 
implica direct în războiul din Ucraina? Era coșmarul lui Putin. 


Desigur, ipocrizia Occidentului are mai multe fațete -și cea mai jalnică este relaţia cu 
lumea arabă. Sub pretextul impunerii “democrației”, America și aliații ei se străduiesc să 
mențină un butoi cu pulbere în Orientul Mijlociu. 


Contrar credinţei populare, Israelul nu este supusul Washingtonului și Occidentului mai 
larg. S-a dovedit o fibră tare în Orientul Mijlociu, singura naţiune hard power înconjurată 
de arabi. Și nu va lăsa garda jos niciodată. 


În marile orașe occidentale, pe ambele maluri ale Atlanicului, se văd demonstraţii anti- 
Israel și pro-Hamas. Au pus bombe, au omorât oameni, dar teroriștii sunt atractivi, sunt o 
nouă ideologie de genul jalnic Che Guevara - gălăgie, proteste, arme, atentate, voluntari 
în ale crimei. 


Astfel, se ajunge la acceptarea jihadismului ca soluţie revoluționară. Cum s-a ajuns aici? 
Simplu, ordinea internațională și aroganţa promovate de Occident nu se potrivesc cu 
realitatea. 


Dar Israelul nu le tolerează, nu este Occident, nu este SUA, nu este Uniunea Europeană. 
Prin forța tenace, reușește să transmită lumii că încălcarea unor linii roșii nu este 
acceptabilă și nu va fi. 


Dacă Occcidentul acuză statul evreu de genocid, înseamnă că nu înțelege nimic din istoria 
Orientului Mijlociu și, mai ales, din propria istorie. 


Conflictul din Gaza ţine de decenii. Poate că evreii și palestinienii nu se vor împăca 
niciodată. Poate că Orientul Mijlociu va rămâne în veci o regiune imposibil de controlat. 


Relația Occidentului cu această regiune este o enigmă și o notă proastă. Nu a reușit să 
înțeleagă două lumi separate de societăţi și ideologii impuse cu forța oamenilor deveniți 
învrăjbiţi. 


În cele din urmă, narațiunea conform căreia Israelul, supracalificat drept „stăpânul lumii” 
- cu ajutorul americanilor, firește - a devenit de mult o marotă obositoare. Și din care 
profită toată lumea. 


Realitățiile din Gaza, Orientul Mijlociu și lumea arabă impun o altfel de abordare. Şi 
occidentalii n-o pricep. „Genocidul” Israelului este un caz limpede de nepricepere. 


